b"\n_START_ARTICLE_\nNatura 2000-omr\xc3\xa5de nr. 58 Nordby Bakker\n_START_SECTION_\nBeskrivelse\n_START_PARAGRAPH_\nNordby Bakker udg\xc3\xb8r et af Danmarks st\xc3\xb8rste, sammenh\xc3\xa6ngende overdrevsarealer p\xc3\xa5 ca. 500 ha og rummer blandt andet over 5\xc2\xa0% af landets samlede areal af t\xc3\xb8rre kalksandsoverdrev og over 10\xc2\xa0% af de kalkoverdrev, som findes inden for habitatomr\xc3\xa5derne. Det \xc3\xa5bne landskab langs den vestlige og nordvestlige del af randmor\xc3\xa6nen fremst\xc3\xa5r som en mosaik af ager, gr\xc3\xa6ssede overdrevsbakker med spredte tornekrat, kystskr\xc3\xa6nter og erosionskl\xc3\xb8fter, som kun for l\xc3\xa6nge siden, eller nogle steder muligvis aldrig har v\xc3\xa6ret under plov. Dette sammen med at Sams\xc3\xb8 har et t\xc3\xb8rrere, og varmere klima end resten af Danmark (under 500 mm nedb\xc3\xb8r om \xc3\xa5ret mod 660 mm som er gennemsnittet for Danmark som helhed) g\xc3\xb8r at floraen her er rig p\xc3\xa5 ellers sj\xc3\xa6ldne plantearter i Danmark, f.eks. Blodr\xc3\xb8d Storken\xc3\xa6b, Bakke-Nellike, Gul Evighedsblomst og Hjorterod. De t\xc3\xb8rre og varme overdrevsbakker er ligeledes levested for flere r\xc3\xb8dlistede insektarter, bl.a. g\xc3\xb8dningsbillen m\xc3\xa5netorbist og dagsommerfugle som f.eks. okkergul pletvinge og markperlemorsommerfugl._NEWLINE_I Natura 2000-omr\xc3\xa5det er der kortlagt 8 mindre s\xc3\xb8er af typen n\xc3\xa6ringsrig s\xc3\xb8 (3150). Flere af s\xc3\xb8erne er anlagt eller oprenset inden for de seneste 20 \xc3\xa5r med henblik p\xc3\xa5 forvaltning af bestanden af bilag IV arten gr\xc3\xb8nbroget tudse som er forholdsvis almindelig i omr\xc3\xa5det.\n_START_SECTION_\nFredninger\n_START_PARAGRAPH_\nEn stor del af Natura 2000 omr\xc3\xa5det er fredet i alt 480 ha er fredet. En sammenh\xc3\xa6ngende fredning str\xc3\xa6kker sig fra Issehoved og sydp\xc3\xa5 til det 64 meter h\xc3\xb8je Ballebjerg, som ogs\xc3\xa5 omfatter den 80 ha store Kragemose der ligger ud til \xc3\xb8stkysten. Syd herfor ligger en r\xc3\xa6kke mindre fredninger. Den f\xc3\xb8rste fredning blev etableret i 1949, og blev efterfulgt af en r\xc3\xa6kke fredninger i 1960'erne og i 1980 .\n_START_SECTION_\nVidere forl\xc3\xb8b\n_START_PARAGRAPH_\nNatura 2000-planen blev vedtaget i 2011, hvorefter kommunalbestyrelserne og Naturstyrelsen udarbejdede bindende handleplaner for gennemf\xc3\xb8relsen af planen. Planen videref\xc3\xb8res og videreudvikles i anden planperiode 2016-21. Natura 2000-omr\xc3\xa5det ligger i Sams\xc3\xb8 Kommune, og naturplanen koordineres med vandplanen for 1.7 Hovedvandopland \xc3\x85rhus Bugt"